14,1 százalékkal kevesebben keresnek állást a Nemzeti Foglalkoztatási Szolgálat adatai szerint, mint tavaly ilyenkor. November végéig 350,5 ezer álláskeresőt tartottak nyilván, most 57,8 ezerrel kevesebbet, tíz éve nem volt ilyen alacsony az álláskeresők száma. Jelentős részük viszont sajnos nem rendes munkát kapott, hanem közmunkás lett.

A kereső korú magyaroknak 5,1 százaléka regisztrált álláskereső, novemberben 62,9 ezren kérték, hogy vegyék őket nyilvántartásba, 92,8 százalékuk már nem először munkanélküli.

Az álláskeresők 28,1 százaléka - összesen 98,3 ezer ember - tartósan, vagyis több mint egy éve keresett már munkát, az összes álláskereső 12 százaléka, vagyis 42 ezer ember pályakezdő volt. Az NFSZ adatai szerint novemberben 175,6 ezer álláskereső volt jogosult pénzbeli ellátásra, 33,4 százalékuk álláskeresési ellátásban, a többiek szociális jellegű támogatásban részesültek.

Az álláskeresők közel fele (49,8 százalék) semmilyen pénzbeli támogatást nem kapott. A foglalkoztatók összesen 75,2 ezer üres álláshelyet jelentettek be novemberben, ezek 81,0 százalékához igényeltek támogatást. Az újonnan bejelentett támogatott álláshelyek száma 57,3 ezer volt, ezek túlnyomó része a közfoglalkoztatáshoz tartozott.